18 “Lelang le batho ba ba lelang.” (Bar. 12:15) Re ka nna ra tswa re sa itse gore re reng fa re gomotsa ba ba tlhokafaletsweng. Mme gone, fa ba re bona re lela ba tla lemoga gore re a ba rata. Fa tsala ya ga Jesu e bong Lasaro a sena go tlhokafala, Marea, Maratha le batho ba bangwe ba ile ba lela. Jesu o ile a goroga morago ga malatsi a le manê mme le ene o ne a “tsholola dikeledi” le fa gone a ne a itse gore o tlile go mo tsosa. (Joh. 11:17, 33-35) Seno se ne se bontsha gore Jehofa o ikutlwa jang ka loso. Gape se ne se bontsha gore Jesu o rata Marea le Maratha mme ga go pelaelo gore ba ile ba gomotsega. Ka tsela e e tshwanang, fa re bontsha bakaulengwe le bokgaitsadi gore re a ba rata, ba tla bona gore ba na le ditsala tse di ba emang nokeng.